আনজুমান-ই ওয়াজিন-ই বাংলা

আনজুমান-ই ওয়াজিন-ই বাংলা (১৯১১ - আনুমানিক ১৯৪০ দশক) ছিলো ব্রিটিশ ভারতের একটি সামাজিক, ধর্মীয় ও রাজনৈতিক সংগঠন। ১৯১১ সালে ফুরফুরার পীর মাওলানা আবুবকর সিদ্দিক, মৌলভি ওয়াহেদ হোসাইন ও সাংবাদিক মুন্সী শেখ আব্দুর রহিম কর্তৃক এই সংগঠনটি প্রকাশিত হয়। পীর আবুবকর সিদ্দিক সংগঠনের প্রধান পৃষ্ঠপোষক এবং এর আজীবন সভাপতি হিসাবে দায়িত্ব পালন করেছিলেন। দীর্ঘ ১৮ বছর দায়িত্ব পালন করার পরে, ১৯৩৯ সালে আবুবকর সিদ্দিক মৃত্যুবরণ করলে তার পুত্র আবদুল হাই সিদ্দিকী সংগঠনটির সভাপতি হিসাবে দায়িত্ব গ্রহণ করেন। সংগঠনটির মৌলিক কাজ মুসলমানদের নানা সেবাপ্রদান করা, ইসলামি দর্শন প্রচার করা, হানাফি ফিকহ প্রচার করা, শরিয়তে ইসলাম এবং সুন্নাত আল-জামাআতের মতাদর্শ প্রচার করাই ছিলো।

ইতিহাস 
১৯১১ সালে সংগঠনটি প্রতিষ্ঠা হবার পরে সামাজিক ও রাজনৈতিকভাবে সক্রিয় ভূমিকা পালন করেছিলো। আনজুমান ব্রিটিশ বিরোধি আন্দোলনের মধ্যে স্পষ্টভাবে ঘোষণা করে যে, শরিয়তের বিধানে হরতাল, মিছিল, সহিংস আন্দোলনের কোন অনুমোদন নেই। তারা ১৯২৮ সালের সাইমন কমিশন বয়কট, ১৯৩০ সালের আইন অমান্য আন্দোলনের বিরোধিতা করে। তবে আনজুমান ১৯২৩ সালের বেঙ্গল প্যাক্টকে সমর্থন করে। ১৯৩৭ সালের নির্বাচনে কৃষক প্রজা পার্টির প্রার্থীদের ভোট না প্রদানের জন্য মুসলমানদের প্রভাবিত করার চেষ্টা করেন। তৎকালীন সভাপতি পীর আবু বকর সিদ্দিক মুসলিম লীগের প্রার্থীদের অনুকূলে ভোট দানের জন্য মুসলমানদের প্রতি ফতোয়া জারি করেন। পরবর্তী ১৯৪০ সালের দিকে পাকিস্তান আন্দোলন শুরু হলে আনজুমান এর পক্ষে অবস্থান গ্রহণ করেন, পীরের পুত্র আবদুল হাই সিদ্দিকী আনজুমানের পক্ষ থেকে পাকিস্তান আন্দোলনের নেতৃত্ব প্রদান করেন। ১৯৩৯ সালে প্রতিষ্ঠাতা সভাপতি আবু বকর সিদ্দিকের মৃত্যুর পর আনজুমান অনেকটাই  নিষ্ক্রিয় হয়ে পড়ে, তবে তার পুত্র  আবদুল হাই সিদ্দিকীর নেতৃত্বে সংগঠনটি আরো কিছু বছর সচল ছিলো। ধীরে ধীরে সংগঠনের কর্মীরা জমিয়তে উলামায়ে বাংলা, জমিয়ত উলামায়ে আসাম, জমিয়তে উলামায়ে ইসলাম এরকম বিভিন্ন আলেমদের সংগঠনে যোগদান করেন। পরবর্তী সময়ে আনজুমানের কার্যক্রম চালু ছিল কিনা, সেটা জানা যায় না।

অবদান

সামাজিক ও ইসলাম প্রচার 
সংগঠনটি ইসলামি শরীয়ার মূলনীতি প্রচার, বাংলার মুসলমানদের হিন্দুয়ানি সংস্কৃতি থেকে বের করে আনা, ইসলামের প্রকৃত শিক্ষা ও বাংলার হানাফি উলামাদের এক মঞ্চে ঐক্যবদ্ধ করার কাজে উল্লেখযোগ্য অবদান রেখেছে। এসব কাজের পাশাপাশি ধর্মীয় প্রচারণা, সামাজিক সংস্কার এবং মুসলিম উম্মাহর সামাজিক উন্নয়নেও কাজ করেছে। আনজুমান সুস্পষ্টরূপে ঘোষণা করেছিলো,

পুরো ব্রিটিশ ভারতে সংগঠনটি কাজ চালানোর জন্য বহু বেতনভোগী ও স্বেচ্ছাসেবী ধর্মপ্রচারক নিয়োগ করে। এসব প্রচারকগণ গ্রাম বাংলার ছোট ছোট শহর ও গ্রামাঞ্চলে গিয়ে ওয়াজ মাহফিলের মাধ্যমে ইসলামি জীবন বিধান সম্পর্কে বক্তৃতা দিতেন। মুসলমানদের নিয়মিত নামায আদায়, শিরক-বিদআত সম্পর্কে জ্ঞান, অনৈসলামিক কার্যকলাপ থেকে বিরত থাকা প্রভৃতি সম্পর্কে বয়ান দিতেন। এছাড়াও সামাজিক কাঠামো ঠিক রাখার জন্য সুদ, ঘুষ, যৌতুক, কুসংস্কার প্রভৃতি থেকে দূরে থাকতে বলতেন। এছাড়াও আনজুমানটি বাংলার বিভিন্ন অঞ্চলে মক্তব-মাদ্রাসা প্রতিষ্ঠা, ধর্মীয় প্রতিষ্ঠানের মাধ্যমে শিক্ষা বিস্তারের প্রচেষ্টা চালিয়েছেন। গ্রাম্য এলাকায় মুসলমানদের মামলা-মোকদ্দমা নিষ্পত্তির জন্য সালিশি-বোর্ড গঠন করেছেন, আর্থিক সাহায্যের জন্য বায়তুল মাল তহবিল গঠন করেছেন এবং নানা যুবসংগঠন প্রতিষ্ঠা করেন। আনজুমানটি অমুসলমানদের মধ্যে ইসলাম প্রচার করতেন এবং মুসলমানদেরকে কাদিয়ানি ও খ্রিস্টান মিশনারি কার্যকলাপ থেকে প্রতিরক্ষার চেষ্টা করতেন।

সাহিত্য চর্চা 
এই সংগঠনটির সাহিত্য চর্চা অংশের প্রধান প্রচারক ছিলেন রুহুল আমিন বসিরহাটি, যিনি ৫০ এর অধিক বই লিখেছেন। এছাড়াও মৌলভী আবদুল করিম ও মৌলবি ইবরাহিম সংগঠনটির পক্ষ থেকে অনেক গ্রন্থ রচনা করেন। এই সংগঠনের লেখকগণ ইসলামি দর্শন, শরিয়তে ইসলাম সম্পর্কিত বহু লেখা বই ও পত্রিকাতে লিখেছেন এছাড়া কাদিয়ানি মুসলমানদের মতবাদের বিরুদ্ধেও তারা সক্রিয়ভাবে লেখালিখি করতেন ও নিবন্ধ প্রকাশ করতেন। অবশ্য এই সংগঠনের লেখকগণ আহলে হাদিস দলের প্রতি বিরূপ ধারণা পোষণ করতেন, বিশেষ করে সম্পাদক মওলানা আকরম খাঁর লেখালিখিকে ভালো চোখে দেখতেন না।

সেই সময়ে বিতর্ক প্রতিযোগিতা (বাহাস করা) সাহিত্য চর্চার একটি অন্যতম ধারা ছিলো। সংগঠনের বিজ্ঞ আলেমরা অন্য মতবাদের আলেমদের সাথে বিতর্ক প্রতিযোগিতায় অবতীর্ণ হতেন। তারা মাইজভান্ডারি তরিকার পীরদের জন্ম ও মৃত্যুবার্ষিকী নাচ-গানের বিরোধিতা করতো। এছাড়া সুরেশ্বর দরবার শরীফ এবং অন্যান্য স্থানের উরস ও মেলায় উচ্চস্বরে জিকির এবং নাচ-গানের মতো কার্যকলাপের প্রবল বিরোধিতা করত। আনজুমান এসকল কাজকে অনৈসলামিকই, বিদআত এমনকি শিরকের সমতূল্য মনে করতো।

রাজনৈতিক ভূমিকা 
সংগঠনটি বাংলার বিভিন্ন স্থানের রাজনৈতিক আন্দোলন ও সরকার গঠনের রাজনীতিতে সক্রিয়ভাবে অংশগ্রহণ করেছে। এরা খিলাফত আন্দোলনের পক্ষে বাঙালি মুসলমানদের জনমত গড়ে তোলার জন্য কাজ করতো। তারা বাংলার শহর ও গ্রামাঞ্চলে রাজনৈতিক সভা ও মিছিল সংগঠিত করতেন। আনজুমানের কেন্দ্রীয় খিলাফত কমিটি কংগ্রেস কর্তৃক নির্ধারিত কতিপয় নীতিমালা ও আন্দোলনের কর্মসূচির সঙ্গে ভিন্নমত পোষণ করে। আনজুমান হরতাল কর্মসূচি, বিদেশি বস্ত্র, পণ্য পোড়ানো এবং হিন্দু/মুসলিম কি জয়, মহাত্মা গান্ধী কি জয় এই ধরনের সমকালীন জনপ্রিয় শ্লোগানগুলোর তীব্র বিরোধিতা করে।

তথ্যসূত্র 

১৯১১-এ ব্রিটিশ ভারতে প্রতিষ্ঠিত
ব্রিটিশ ভারতের সংগঠন
ইসলামি সংগঠন
১৯৪০-এ বিলুপ্ত
বাংলার নবজাগরণ